U Rwanda ni igihugu gisa nk'icyatangiriye ku busa mu nzego zose zikigize nyuma ya Jenoside yakorewe Abatutsi mu mwaka wa 1994.
Urwego rw'ubuvuzi narwo ni uko rwari rumeze. Kuri ubu nubwo hari intambwe igenda itera imbere mu nzego z'ubuvuzi, nta wavuga ko inzira itakiri ndende kuko umubare w'abaganga ukiri muto ugereranije n'abifuza kwivuza, ubushobozi buracyi buke aho usanga abifite benshi bajya kwivuriza hanze kubera kubura ibikorwaremezo muri uru rwego mu Rwanda.
Nubwo bimeze bityo ariko, hari ibyo abaganga ubwabo bakora bidasaba ubundi bufasha bwo hanze uretse kwita ku murimo wabo uko bikwiye.
Hari aho umurwayi ajya kwisuzumisha uburwayi afite, bakamubwira ko arwaye iki n'iki yajya ahandi kureba neza niba ari ukuri bakamubwira ubundi burwayi, yewe hari n'aho ajya bakamubwira ko nta burwayi bamusanzemo ko ari muzima…n'ibindi.
Yego birashoboka ko ibikoresho bya laboratwari bipima umurwayi byaba bishaje bidafite ubushobozi bwo gupima, cyangwa biri ku rwego rwo hasi, ariko ikibabaje ni aho umuganga apima umurwayi akamubwira uburwayi atarwaye bitewe n'uburangare, ubumenyi buke cyangwa umunaniro nkuko bamwe babivuga.
Burya hari ibyo dukorerwa mu buzima bwacu busanzwe tukabifata nk'ibisanzwe ariko gukinisha ubuzima bw'undi bikwiye kwitonderwa cyane. Ibaze ugiye kwa muganga, bakakubwira ko urwaye indwara iyi n'iyi kandi ikaze yewe ishobora no kuba idakira kandi mu byukuri ari ukubeshya. Uyibwiwe icya mbere kimubaho ni guhahamuka, agatangira kwiheba, gushaka amafaranga yo kujya kuyivuza kandi rimwe na rimwe atayafite, akajya kuguza abavandimwe cyangwa agafata inguzanyo ya banki n'ibindi kandi ari muzima abitewe gusa n'uburangare bwa bamwe mu baganga.
Hari abarwayi kubera ubushobozi buke n'ubumenyi buke, bishobora kubaho agahita ataha murugo, akiheba, akanywa imiti itabaho, cyangwa akajya mu binyarwanda ( imiti ya Kinyarwanda), ugasanga ahitanywe n'iyo miti kandi nta cyo yari arwaye. Ibi byose akabiterwa n'uburangare bw'umuganga, cyangwa kubura ubushobozi bwo kujya kwisuzumisha ahandi.
Urugero hari umurwayi njye ubwanjye nzi wagiye kwivuza kuri bimwe mu bitaro twavuga biri mu bikomeye muri Kigali, akihagera bamubwiye ko agomba kubagwa umutwe kuko ngo bamusanganye akabyimba ku bwonko bagakeka ko kazamutera kanseri. Uyu murwayi yahise agira ubwoba ariko kuko yari afite ubushobozi, yahise asaba kujya kwivuriza mu Buhindi. Ntabwo yatinze kubona ibyangombwa maze aragenda, agezeyo basanga ubwo burwayi budakanganye ahubwo bamuha utunini yagombaga kunywa mu gihe cy'amezi atatu maze bamutegeka kuzagaruka nyuma y'amezi atandatu kwisuzumisha. Uyu murwayi yaje gusubirayo kwisuzumisha maze basanga yarakize nta kibazo kigihari
Nta wakwirengagiza akazi kenshi abaganga bagira cyane ko bakiri bake mu Rwanda ariko kandi nta n'uwashyigikira impamvu iyari yo yose yatuma umuntu arangaranwa cyangwa ntiyitabweho bikamuviramo urupfu cyangwa ubundi bumuga.
Ushobora kuba unaniwe, birashoboka, ariko se aho gusuzuma umurwayi uzi neza ko unaniwe, uzi ko utaza kubikora neza, kuki utabireka, bagashaka undi ugusimbura cyane ko bizwi amagara araseseka ntayorwa.
Ikindi ubuyobozi bw'ibitaro bukwiye kujya bugenzura abakozi babyo maze bakareka gukoresha abananiwe.
Hari byinshi burya twakikorera bidasaba inzobere zo mu bindi bihugu.